Suid Afrikaanse Nuus Thread - Page 85 - Stormfront
06-29-2006, 07:20 AM #841
Man skiet op 3 in sy erf, een sterf
’n Man van Diamantstraat in Lyttelton, Centurion, het gister in die vroeë oggendure ’n verdagte in sy erf doodgeskiet toe dié ’n vuurwapen op hom gerig het.
Die verdagte was saam met twee makkers toe die 45-jarige man op hulle begin skiet het.
Insp. Brenda Kgafela, polisiewoordvoerder, het gesê die man was aan die agterkant van sy huis op sy stoep besig om met sy vrou, wat in Kaapstad is, oor sy selfoon te gesels, toe sy hond hom probeer waarsku het.
“Hy het egter die hond geïgnoreer toe die hond by sy voete gegrom het en het voortgegaan met die gesprek. ’n Paar sekondes later het hy sy kop opgelig en vasgekyk in die loop van ’n vuurwapen.
Volgens Kgafela het die man sy eie vuurwapen uitgepluk en op die man geskiet. “Nog twee mans het hul verskyning gemaak en het saam met die ander verdagte na die hoofhek van die huis gehardloop.”
Kgafela het gesê die man het hulle agterna gesit en op hulle geskiet. “Die eerste verdagte het in die oprit van die huis geval en die ander twee verdagtes het oor die hek gespring en gevlug. Hy was dood,” het Kgafela gesê.
Die Lyttelton-polisiekantoor ondersoek ’n klag van diefstal en ’n geregtelike doodsondersoek sal ook gedoen word.
06-29-2006, 07:21 AM #842
Rower met eie wapen doodgeskiet in motorkaping
Secunda. 'n Man wat hier deur drie gewapende rowers oorval is, het in 'n struweling met een van die rowers betrokke geraak waarin die rower met sy eie se wapen doodgeskiet is.
Die man is getroud met 'n senior staatsaanklaer op die dorp.
Volgens supt. Hein Durr, speurderbevelvoerder, het die man eergisteraand omstreeks 19:15 met sy dubbelkajuit-bakkie by sy huis aangekom. Durr wou nie die man se naam bekend maak nie.
"Hy is oorval toe hy uitgeklim het. Met 'n vuurwapen teen sy kop, is hy beveel om terug te klim in sy bakkie waar een van die rowers agter saam met hom ingeklim het.
" 'n Rower sou die bakkie bestuur. Die man het skielik in 'n gestoei met een van die rowers betrokke geraak, wat daartoe gelei het dat hulle op een of ander manier weer uit die bakkie geklim het.
"Die gestoei is in die straat voortgesit terwyl die rower steeds die vuurwapen in sy hand gehad het. 'n Skoot het geklap en die rower is getref. Hy is dadelik dood."
Die ander rowers het sonder die bakkie gevlug.
Durr sê die man het beserings aan sy hande en oog opgedoen, maar dit is nie ernstig nie.
Die twee rowers is steeds op vrye voete.
06-29-2006, 07:23 AM #843
Bekende landdros pleeg selfmoord
Streeklanddros Jac Brink van Johannesburg, "een van die mees begaafde landdroste in die land", het vandeesweek selfmoord gepleeg deur hom by sy huis op te hang.
Vriende en kollegas meen Brink (47), wat die streekhof in Newlands behartig het, kon nie die dood van sy enigste kind, 'n . dogter, drie jaar gelede verwerk nie.
Sy was in matriek en is onverwags aan 'n verskuilde hartkwaal, enkele dae voor die bekendmaking van die matriekuitslae, dood. Sy het met ses onderskeidings geslaag.
Me. Sanet Brink, sy vrou, het gister gesê: "Hy was 'n wonderlike man en pa. Hy het my vreeslik bederf in die 24 jaar wat ons getroud was. Hy en ons dogter was baie na aan mekaar en ek glo nie hy het ooit haar dood verwerk nie."
Brink se lyk is in die garage gekry nadat sy vrou by die huis gekom en onraad vermoed het. Sy het die bure om hulp gevra.
Mnr. Chris Eksteen, streekhofpresident van Gauteng-Suid, het gister gesê Brink se dood is 'n groot skok vir al sy kollegas.
"Ek kan sonder huiwering sê Jac Brink was een van die mees begaafde jong streeklanddroste in die land."
'n Roudiens word vandag vir Brink gehou. Op 'n spesiale sitting van die streekhof in Newlands, môre om 14:00, sal personeel van die Johannesburgse landdroshof hulde aan hom bring.
06-29-2006, 07:24 AM #844
Polisie 'weier weke lank' om verdagte te arresteer
’n Ondersoekbeampte het glo vir weke geweier om ’n verdagte in die lughawe-rooftog aan te keer, het die Kempton Park-streekhof gister tydens ses van die 16 verdagtes in die saak se borgtogaansoeke gehoor. ’n Sewentiende verdagte is dood.
Adv. Christo Meiring, regsverteenwoordiger vir mnr. Chris Billings (30), het aan die hof gesê hy het vir weke insp. Serious Mthembi, die ondersoekbeampte, gebel om te hoor wanneer hy sy kliënt gaan arresteer.
“Mthembi het sowat drie weke met die lasbrief in sy sak geloop en geweier om Billings te arresteer,” het Meiring gesê.
Mthembi is toe self sowat ’n week ná Meiring se laaste oproep vir die diefstal van dieselfde geld (waarop die polisie ondertussen beslag gelê het) uit die Benoni-polisie se kluis gearresteer.
Billings het hom Maandag aan die polisie oorgegee.
Nie minder nie as 16 mense, insluitend ’n prokureur, oud-Koevoetlid en die man van ’n lughawewerknemer, word daarvan verdink dat hulle tydens ’n gewapende rooftog in Maart by die Johannesburgse Lughawe sowat R69 miljoen gebuit het.
Die sewe wat om borgtog aansoek gedoen het is mnre. Shaid Rudolf (41), sy broer Rashdeen (42), Uakotokia Tjindindo (41), Tebogo Nhlapo (30), Fox Sithole (31) en Billings.
Al ses se regsverteenwoordigers het beëdigde verklarings aan die hof voorgelê oor hoekom borg toegestaan moet word.
Die Rudolf-broers het aan die hof gesê dat hul gesondheid drasties versleg het ná hul arrestasie.
Shaid is sedert sy arrestasie in verskeie hospitale weens hartprobleme opgeneem, terwyl Rashdeen oor sy asma gekla het.
Adv. Sarlie Shafique, regsverteenwoordiger van Sithole, het gister aan die hof gesê dat sy kliënt slegs deur een getuie aan die rooftog verbind word.
“Hierdie getuienis is onder ongrondwetlike omstandighede verkry en kan ongeldig verklaar word,” het hy gesê.
Shafique gaan môre in sy eie beëdigde verklaring aan landdros Prins Manyati getuig oor hoekom die getuienis na sy mening ongeldig is.
06-29-2006, 10:19 AM #845
GRONDHERVORMING NIE OPLOSSING VAN PLATTELANDSE ARMOEDE NIE
VF / FF
Die Vryheidsfront Plus verwelkom die verslag van die Organisasie vir Ekonomiese Samewerking en Ontwikkeling (OESO) (wat uit die wêreld se 30 rykste industriële lande bestaan) wat gister bekend gemaak is. Volgens hierdie verslag gaan die herverdeling van landbougrond nie voldoende wees om plattelandse armoede uit te wis nie. “Die regering se beleid wat ten doel het om 30% van grond in die hande van swart mense te plaas is nie in pas met die behoeftes van die land en sy mense nie.
Die regering wil ‘n maklike oplossing probeer vind vir ‘n grootskaalse probleem wat op die lang duur nie tot die voordeel van Suid-Afrika en al sy inwoners is nie,” het mnr. Werner Weber, hoofwoordvoerder oor Landbou en Grondsake vir die Vryheidsfront Plus in ‘n verklaring gesê.
“Die chaos in die landboubedryf in Limpopo is ‘n duidelike bewys dat die regering se grondhervormingsproses geensins bygedra het tot die opheffing van armoede in hierdie provinsie nie. Ons het die Minister van Landbou en Grondsake, meermale versoek om toe te sien dat markkragte bepaal wie in die landboubedryf aktief moet wees. Die Minister se rasbehepte grondhervormingsprogram het slegs veroorsaak dat swart mense landbougrond gegee word sonder dat hulle oor die nodige vermoëns en finansiële middele beskik om die grond vir landboudoeleindes aan te wend”, het mnr. Weber bygevoeg.
Die VF Plus verwelkom ook die stellings in die OESO verslag, dat ekonomiese infrastruktuur geskep moet word om te verseker dat kommersiële volhoubare boerderye bly voortbestaan en nuwe kommersiële boerderye geskep kan word. “Die regering skenk te veel aandag aan sy politieke doelwit om die oordrag van landbougrond in die hande van swart mense te verseker, sonder om die nodige infrastruktuur te skep of in stand te hou, wat landbougemeenskap daartoe in staat stel om te voorsien in die behoeftes van Suid-Afrika”, het hy gesê. Hy het bygevoeg dat die feit dat die Minister Didiza volgens berigte nie ten tyde van die bekendmaking van die OESO-verslag, gereageer het op die kritiek wat die verslag uitspreek op die grondhervormingsbeleid van die regering, tekenend is van die ANC se benadering van “ras-kwotas ten alle koste”. Hy het gemaan dat hierdie benadering die land en die landboubedryf in die besonder ten duurste te staan gaan kom.
06-30-2006, 01:54 AM #846
‘Polisie het mos met rede pistole!’
Polisielede betaal die hoogste prys wanneer hulle aan diens sterf. Rowers wat polisielede doodskiet, behoort ook die hoogste prys te betaal.
Dít was die boodskap van me. Nomvula Mokonyane, waarnemende Gautengse premier, gister tydens ’n gedenkdiens vir die vier polisielede wat die naweek in Jeppes-town in ’n hewige skietgeveg met rowers doodgeskiet is.
“Menseregte is vir polisielede ook en dit is hul plig om die gemeenskap en hulself te kan beskerm . . . daar moet die hoogste moontlike straf aan die mense wat dié vier polisiemanne die hoogste prys laat betaal het, uitgedien word,” het sy gesê.
Die kerksaal van meer as 2 000 het hierop applous gegee.
“Jul dienspistole is nie ’n bos rose of ’n bos ballonne nie. As julle lewens bedreig word, gebruik dit – maar soos die wet bepaal.
“Daar sal sekerlik in gevalle siviele eise teen die polisie gebring word, maar ’n polisielid se lewe is baie meer werd as die geld wat van die polisie in siviele eise sal betaal,” het sy aan die polisielede en -bestuur gesê.
Sy het die huis waar polisielede in die hinderlaag gesterf het ’n “ ’n semi-militêre kamp” genoem wat ongesiens in die gemeenskap bedryf is.
Me. Susan Shabangu, adjunkminister vir veiligheid en sekuriteit, het haar senior, mnr. Charles Nqakula, se vroeëre stelling – dat polisielede hulself met maksimum geweld mag beskerm – weer onderstreep.
“Daar moet opgetree word. Die ministerie staan agter julle. Daar is ’n oorlog daarbuite teen polisielede,” het sy gesê.
Shabangu se emosies het by tye die oorhand gekry en haar stem het verskeie kere gebreek.
“Alle kinders het albei ouers nodig. Hoe moet die vroue wat weduwee gelaat is nou vir hul kinders verduidelik . . .” het sy gesnik.
Mokonyane en Shabangu het insp. Leonie van Heerden, die vrou van die vermoorde insp. Frikkie van Heerden, geloof vir haar dapperheid en gesê dat sy Suid-Afrikaanse vroue trots maak: “Die wonde wat jy opgedoen het is in jou gesig, nie jou agterkop nie. Dít wys jou dapperheid.”
Komm. Mala Singh, nasionale adjunk-polisiehoof, het ook hulde gebring aan insp. Thinus Prinsloo, wat eergisteraand in Limpopo, aan diens doodgeskiet is.
Sy het geen melding gemaak van die roweraanval op haar man en 19-jarige dogter in Laudium, Pretoria, ’n dag tevore nie.
Sy het polisielede gevra om ’n eed af te lê om nooit die vermoorde polisiemanne te vergeet nie. “Maak elke straat, vulstasie, bank en winkelsentrum veilig vir vroue en kinders en roep hulle só in herinnering deur julle werk.”
06-30-2006, 01:56 AM #847
Khampepe-verslag trek die Skerpioene se angel
Dié spesialiseenheid sal nie langer self kan besluit wat hy wil ondersoek nie, moet nouer met die polisie saamwerk en sal sy openbare uitsprake moet temper.
Regter Sisi Khampepe se langverwagte verslag oor die toekoms van dié elite-teenmisdaadeenheid is gister in Muldersdrift aan die Wes-Rand bekend gestel.
Dit is ’n politieke oorwinning vir mnr. Charles Nqakula, minister van veiligheid en sekuriteit, komm. Jackie Selebi, nasionale polisiehoof, mnr. Jacob Zuma, geskorste adjunkpresident, LP’s in die Travelgate-skandaal en baie staatsaanklaers wat die afgelope paar jaar ongelukkiger geraak het oor die voorkeur en groter salarisse wat die Skerpioene ontvang het bo ander misdaadbestryders en die Skerpioene se blink, byna Amerikaanse styl.
Dit is ’n nederlaag vir diegene wat meen Suid-Afrika se misdaadsituasie het ’n elite-korps nodig wat beter betaal word en buite die benouings van alledaagse rompslomp prioriteitsmisdaad kan takel.
Khampepe se bevindings het ’n suikerlagie om: die direktoraat van spesiale operasies (DSO) bly in naam deel van die nasionale vervolgingsgesag (NV).
Maar in praktyk word dit in twee gekloof met die aanklaers wat onder die departement van justisie ressorteer en die ondersoekers onder die departement van veiligheid en sekuriteit. Só word die samevoeging van ondersoekers en aanklaers wat wyd gesien is as die sleutel tot die Skerpioene se sukses, ongedaan gemaak.
Die Skerpioene is in 1999 deur pres. Thabo Mbeki gestig om veral georganiseerde misdaad hok te slaan en is eiesoortig omdat aanklaers, ondersoekers en ontleders van meet af hul kragte saamsnoer. Sowat 90% van sake wat hulle ondersoek, loop uit op skuldigbevindings.
Eerw. Frank Chikane, direkteur-generaal in die presidensie, het gister op die mediakonferensie in Muldersdrift gesê die Khampepe-kommissie het bevind dat die DSO as deel van die NV wel grondwetlik is en dat die rede vir dié eenheid se bestaan steeds geld.
Só het hy kritici van Mbeki geantwoord, wat hul kritiek op die president se stigting van die Skerpioene gegrond het op art. 199 (1) van die Grondwet dat die land net een polisiemag mag hê.
Daar is volgens Chikane egter ernstige probleme met koördinering en samewerking tussen die polisie en die DSO, deels omdat die ministeriële komitee wat dit moet bestuur, nie behoorlik funksioneer nie. Khampepe het aanbeveel dat ’n interdepartementele komitee van amptenare, onder wie direkteurs-generaal, die rol van die ministeriële komitee oorneem.
Volgens Chikane sal die Skerpioene die sake ondersoek wat die polisie na hulle verwys. Waar die DSO in die loop van ’n ondersoek op ander kwessies afkom wat aandag verg, sal die komitee besluit wie daarna moet kyk.
“Dié komitee sal dringend aangewys word en hul koördineringswerk moet help om konflik tussen die DSO en die polisie te vermy,” het Chikane gesê.
Mnr. Makhosini Nkosi, NV-woordvoerder, het ná die mediakonferensie gesê hulle aanvaar die kabinet se besluit.
“Dit het nooit gegaan oor die status en prestige van die Skerpioene nie. Vir ons was die kwessie deurgaans die stryd teen misdaad,” het hy gesê.
06-30-2006, 02:05 AM #848
Skerpioene ‘in twee gekloof’
JOHANNESBURG. – Die Sker*pioene se angel is getrek.
Dit is ’n politieke oorwinning vir mnr. Charles Nqakula, minister van veiligheid en sekuriteit, komm. Jackie Selebi, nasionale polisiehoof, mnr. Jacob Zuma, geskorste adjunkpresident, LP’s in die Travelgate-skandaal en baie staatsaanklaers wat die afgelope paar jaar ongelukkiger geraak het oor die voorkeur en groter salarisse wat die Skerpioene gekry het bo ander misdaadbestryders en die Skerpioene se blink, byna Amerikaanse styl.
Khampepe se bevindings het ’n suikerlagie om: Die direktoraat van spesiale operasies (DSO) bly in naam deel van die nasionale vervolgingsgesag (NVG). Maar in praktyk word dit in twee gekloof, met die aanklaers wat onder die departement van justisie ressorteer en die ondersoekers onder die departement van veiligheid en sekuriteit.
Só word die samevoeging van ondersoekers en aanklaers, wat wyd beskou is as die sleutel tot die Skerpioene se sukses, ongedaan gemaak.
Pres. Thabo Mbeki het die Skerpioene in 1999 gestig om veral georganiseerde misdaad hok te slaan en dis eiesoortig, omdat aanklaers, ondersoekers en ontleders van meet af aan hul kragte saamsnoer. Sowat 90% van die sake wat hulle ondersoek, loop uit op skuldigbevindings.
Dr. Frank Chikane, direkteur-generaal in die presidensie, het gister op die mediakonferensie in Muldersdrift gesê die Khampepe-kommissie het bevind dat die DSO as deel van die NVG wel grondwetlik is en dat die rede vir dié eenheid se bestaan steeds geld.
Volgens Chikane bestaan ernstige probleme met koördinering en samewerking tussen die polisie en die DSO, deels omdat die ministe*riële komitee wat dit moet bestuur, nie behoorlik werk nie.
Khampepe het aanbeveel dat ’n interdepartementele komitee van amptenare, onder wie direkteurs-generaal, die rol van die ministe*riële komitee oorneem.
Volgens Chikane sal die Sker*pioene die sake ondersoek wat die polisie na hulle verwys. Waar die DSO in die loop van ’n ondersoek op ander kwessies afkom wat aandag verg, sal die komitee besluit wie daarna moet kyk.
Mnr. Makhosini Nkosi, NVG-woordvoerder, het ná die mediakonferensie gesê hulle aanvaar die kabinet se besluit.
06-30-2006, 02:07 AM #849
Drastiese stappe vir ‘gevaarlikste paaie in Kaap’
KAAPSTAD. – Ingrypende optrede om padboewe en klipgooiers op Kaapse snelweë en ander paaie vas te vat, is sedert middernag gister van krag.
Boetes vir voetgangers en diere-eienaars, 24-uur-ononderbroke patrollies, beter beligting en kringtelevisiekameras sal ingespan word om die Baden Powellweg van Strandfontein tot die N2, die N2 van Jan Smutsrylaan tot Macassar, die R300, die M5, Lansdowneweg, die Stellenbosch-hoofverkeersweg, Voortrekkerweg, Vanguardrylaan en die N1 vir motoriste te beveilig.
Dié paaie is geïdentifiseer as die gevaarlikste in die Skiereiland.
Mnr. Leonard Ramatlakane, provinsiale minister van gemeenskapsveiligheid, het die planne gister bekend gemaak ná ’n hoëprofielvergadering wat Woensdagaand gehou is nadat mnr. Nolan Daniels (48), van Kuilsrivier, Sondagaand gesterf het toe ’n baksteen hom Vrydagaand in sy motor op die R300 getref het.
Mnr. Dumisane Ximbi, burgemeesterskomiteelid vir veiligheid, komm. Mzwandile Petros, Wes-Kaapse polisiehoof, me. Colleen Scharnick, adjunkhoof van die stadspolisie en ander senior amptenare wat die vergadering bygewoon het, het saamgestem dringende ingryping is nodig.
Sowat 34 klipgooi-aanvalle is sedert Maart verlede jaar oor die Skiereiland aangemeld, maar niemand is nog daarvoor in hegtenis geneem nie.
Die polisie, stadspolisie en provin*siale verkeer sal nou onder leiding van ’n polisiedirekteur saamwerk om dié paaie daagliks in twee skofte te patrolleer. Sowat 26 polisiebeamptes, 40 van die stadspolisie en 26 van die verkeersdepartement sal ingespan word.
Volgens Ramatlakane sal gebreekte kringtelevisiekameras herstel word, terwyl ’n studie sal bepaal waar nog kameras nodig is. Daar word ook oorweeg om minstens die N2 te verlig.
Hy het gesê gemeenskappe, polisiëringsforums en Bambanani-vrywilligers sal betrek word. “Ons wil hê gemeenskapslede moet oortreders in hul gebiede uitsonder, terwyl reserviste ook opgeroep sal word waar nodig.”
Ramatlakane het ’n beroep gedoen om motoriste om steeds bedag te wees en om verdagte persone en aktiwiteite by 10111, 931 1646 te rapporteer.
“Al die stappe, wat hier is om te bly, sal help voorkom dat soortgelyke aanvalle voortduur, maar ons sê nie dit los die probleem op nie. Ons sal dié stappe van tyd tot tyd evalueer om te sien wat verder gedoen kan word.
“Mense word nie op snelweë toegelaat nie en ons sal diegene beboet wat dit doen. Diere wat dié paaie kruis, sal geskut en hul eienaars beboet word. Herhaalde oortreders se diere sal op beslag gelê word.”
Volgens Ramatlakane het rooftogte op motoriste drasties afgeneem sedert ’n satellietsentrum langs die N2 gevestig is, en dat verdere aanvalle “sporadies” is.
Intussen het Die Burger gister verneem dat nie net motoriste nie, maar ook toerbusse onder die klipaanvalle deurloop.
Mnr. Noel Gaffley, direkteur van die Gaffley’s-toerbusmaatskappy, het gesê hulle het reeds drie voorvalle van klipgooiery na hul busse by die polisie aangemeld.
06-30-2006, 02:11 AM #850
SAL wil bagasie toedraai
JOHANNESBURG. – Passasiers op die Johannesburgse Internasionale Lughawe moenie verbaas wees as hul bagasie van 15 Julie af in plastiek toegedraai word nie.
Dié projek is die geesteskind van die Suid-Afrikaanse Lugdiens (SAL) om diefstal van en uit bagasie te help bekamp.
“Die SAL op die Johannesburgse Lughawe gaan die eerste lugdiens en lughawe in Afrika wees wat met so ’n konsep vorendag kom,” het mnr. Vishnu Naicker, hoofrisiko-offisier van die SAL, gesê.
Die SAL vlieg meer as sewe miljoen mense per jaar en hanteer sowat 700 000 sakke per maand. Van dié totaal word 0,07% beskadig of by die verkeerde plekke afgelaai. Met die nuwe Bag-It-toedraaimasjien word tot vyf sakke per minuut in sterk plastiek toegedraai voordat dit gelaai word.
Mnr. Dean Coleman, uitvoerbestuurder van Nampak Flexpak, die vervaardigers van die plastiek, het gesê dit het hulle 18 maande geneem om dié plastiek te ontwikkel. Die navorsing het twee jaar geduur. ’n Beskermende laag (60 mikron) van polivinielchloried (PVC) word om die bagasie gedraai deur middel van ’n proses waar plastiek deur hitte gekrimp word. Dit is getoets deur Sasol Chemikalieë en dra die Suid-Afrikaanse Buro vir Standaarde se goedkeuring.
Nie alle mense meen egter dié projek kan suksesvol wees nie. Tydens ’n demonstrasie in die lughawe het ’n ontstoke passasier Moodley trompop geloop en beskuldig daarvan dat die masjien ’n mors van geld is. “ ’n Stuk plastiek gaan my vir seker nié gemoedsrus gee nie,” het die passasier, wat verkies om anoniem te bly, gesê. Moodley se verweer was dat dit ’n proeftydperk is en die tyd alleen sal kan sê of die projek gaan werk. “Laat ons toe om jou verkeerd te bewys,” het hy gesê.